**Vederea aceasta e relativă ochiului meu**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eheu, țipă gândul.

Taci dracului, i-am spus ierbii verzi.

Pierzi totul, i-am spus.

Vor înceta aceaia care pot să iubească,

domnească va fi așezarea ta între morți.

Secunda aceasta e relativă

orei

pe care ți-o atârni între țâțe.

Taci dracului, i-am spus.

Dar ea n-a tăcut.

Ding și dang ar bate ceasul,

dar i-am smuls limbile

și clopotul

și l-am lăsat mut.

E relativă vederea, eu mă pregătesc

să-mi smulg ochiul

și să-l dăruiesc acelei umbre cu aripi

să stea pe el să-l încălzească ca o pleoapă.

Taci dracului, i-am spus ochiului

în tine pasărea este moartă.